DA Den Europæiske Unions Tidende CE 84/569

(2004/C 84 E/0646)

SKRIFTLIG FORESPØRGSEL E-0297/04

af Theodorus Bouwman (Verts/ALE) til Kommissionen

(6. februar 2004)

Om: Det spanske mineselskab UMINSA's overholdelse af EU-retten og muligt svig

I de seneste få uger har mineselskabet UMINSA afskediget 16 minearbejdere, hvoraf de otte er tillidsmænd for de spanske fagforeninger Comisiones Obreras og Unión General de Trabajadores. Selskabet har begrundet fyringerne med påstande som f.eks., at arbejderne skulle have fremsat ulovlige strejkeopfordringer, og med en formodning om, at arbejderne har arbejdet, mens de var på sygeorlov. UMINSA er en stor modtager af offentlig støtte fra både den spanske stat og EU, selv om selskabet ikke overholder den gældende kulplan Plan del Carbón's arbejdsoverenskomst, ifølge hvilken det skal oprette fire nye arbejdspladser for hver 11 ansatte, der går på pension, selv om det tvinger minearbejderne til at arbejde over uden betaling.

Alt tyder på, at disse afskedigelser er de første i en længere række af fyringer, der har til formål at omstrukturere selskabets arbejdsstyrke, og at alt er foregået på uregelmæssig vis, især hvis vi tager det forhold med i betragtning, at der er blevet afskediget arbejdere, som har mindre end tre måneder tilbage, før de er berettiget til førtidspension.

UMINSA's mine, hvor de 16 afskedigede minearbejdere arbejdede, ligger i Velilla del Rio Carrión i provinsen Palencia i Castilla-León i Spanien.

Vi mener, at UMINSA's opførsel er uacceptabel, og at EU-institutionerne bør udøve deres ansvar for beskæftigelse, især i et ugunstigt stillet område, der modtager mål 1-midler, ved ikke at tildele eller give tilladelse til at tildele offentlige midler til selskaber som for eksempel UMINSA, der ikke overholder sine forpligtelser over for de ansatte eller sine sociale forpligtelser. UMINSA har rent faktisk siden 1998 modtaget betydelig offentlig støtte inden for rammerne af EKSF-traktaten (se svar på forespørgsel E-0342/02 (1) af 27. marts 2002).

Mener Kommissionen, at UMINSA's handlinger er i overensstemmelse med europæisk arbejdsret?

Vil Kommissionen desuden undersøge, om dette er et tilfælde af svindel med offentlige midler, eftersom selskabet ikke opfylder de målsætninger, som det har indvilliget i, med henblik på tildelingen af sådanne EU-midler?

Vil Kommissionen endelig undersøge, om de offentlige midler, der indtil nu er blevet tildelt UMINSA, er blevet anvendt korrekt? Kan Kommissionen forsikre sig om, at UMINSA ikke har brugt den samme støtte til det samme formål to gange?

Svar afgivet på Kommissionens vegne af Loyola de Palacio

(16. marts 2004)

Støtte til kulminerne vurderes på grundlag af Rådets forordning (EF) nr. 1407/2002 af 23. juli 2002 om statsstøtte til kulindustrien (2), som trådte i kraft, da traktaten om Det Europæiske Kul- og Stålfællesskab var udløbet. Denne forordning fastsætter regler for tildeling af statsstøtte til kulindustrien med henblik på at medvirke til omlægning af dens struktur. Reglerne tager hensyn til strukturomlægningens sociale og regionale aspekter og til behovet for som sikkerhedsforanstaltning at bevare en minimal indenlandsk kulproduktion for at sikre, at der stadig findes reserver. Strukturomlægningsprocessen i kulindustrien skal videreføres, da størstedelen af Fællesskabets kulproduktion for fremtiden sandsynligvis vil være ukonkurrencedygtig i forhold til importeret kul. Strukturomlægningen i kulindustrien har store sociale og regionale følger. Minerne kan derfor midlertidigt få støtte for at afhjælpe strukturomlægningens sociale og regionale følger. Det sætter medlemsstaterne i stand til at træffe fyldestgørende foranstaltninger for den sociale og økonomiske udvikling i de områder, der berøres af strukturomlægningen.

I denne sammenhæng skal Kommissionen sikre, at der er tale om normale konkurrencevilkår, og at de opretholdes og overholdes. Det ærede medlems henvisninger er imidlertid ikke på nuværende stadium tilstrækkeligt til at afgøre, om der foreligger ulovlig brug af EU-midler eller nationale midler.

Kommissionen er i færd med at undersøge, om statsstøtten til kulindustrien i den region, hvor UMINSA ligger, er i overensstemmelse med reglerne (3), og om langtidsplanen for strukturomlægning af den spanske kulindustri i tidsrummet 2003-2006 er det. Alle relevante forhold i forbindelse med statsstøtte undersøges på grundlag af Rådets forordning 1407/2002.

(1) EFT C 205 E af 29.8.2002, s. 122.

(2) EFT L 205 af 2.8.2002.

(3) EFT C 105 af 1.5.2003.